ישיבת מליאה, כנסת 19, פרוטוקול מספר 1, 2013-02-05 00:00

בנימין בן-אליעזר: אני מתחייב לשמור אמונים למדינת ישראל ולמלא באמונה את שליחותי בכנסת.

שמעון פרס: אדוני, יושב-ראש הכנסת בפועל, אני מתכבד להעביר אליך את שרביט – צריך להגיד, את פטיש – ניהול הישיבה.

שמעון פרס: אני עושה את זה ואני מרגיש שאני מעביר את זה לידיים מנוסות ולנבחר עם האוהב את הבריות.

בנימין בן-אליעזר: אני מודה לך, אדוני הנשיא.

ירדנה מלר-הורוביץ: פרק קכ"ב בתהילים מפי מר ג'קי לוי: "שיר המעלות לדוד שמחתי באמרים לי בית ה' נלך.

ירדנה מלר-הורוביץ: עמדות היו רגלינו בשעריך ירושלם.

ירדנה מלר-הורוביץ: ירושלם הבנויה כעיר שחברה לה יחדו.

ירדנה מלר-הורוביץ: ששם עלו שבטים שבטי-יה עדות לישראל להדות לשם ה'.

ירדנה מלר-הורוביץ: כי שמה ישבו כסאות למשפט, כסאות לבית דוד.

ירדנה מלר-הורוביץ: שאלו שלום ירושלם, ישליו אהביך.

ירדנה מלר-הורוביץ: יהי שלום בחילך, שלוה בארמנותיך.

ירדנה מלר-הורוביץ: למען אחי ורעי אדברה נא שלום בך.

ירדנה מלר-הורוביץ: למען בית ה' אלהינו אבקשה טוב לך.

ירדנה מלר-הורוביץ: " קטעים מההכרזה על הקמת מדינת ישראל בקולו של דוד בן-גוריון, יושב-ראש מועצת העם, ביום ה' באייר התש"ח, 14 במאי 1948: "בארץ-ישראל קם העם היהודי, בה עוצבה דמותו הרוחנית, הדתית והמדינית, בה חי חיי קוממיות ממלכתית, בה יצר נכסי תרבות לאומיים וכלל-אנושיים והוריש לעולם כולו את ספר הספרים הנצחי.

ירדנה מלר-הורוביץ: "מדינת ישראל תהא פתוחה לעלייה יהודית ולקיבוץ גלויות; תשקוד על פיתוח הארץ לטובת כל תושביה; תהא מושתתת על יסודות החירות, הצדק והשלום לאור חזונם של נביאי ישראל; תקיים שוויון זכויות חברתי ומדיני גמור לכל אזרחיה, בלי הבדל דת, גזע ומין; תבטיח חופש דת, מצפון, חינוך, תרבות ולשון; תשמור על המקומות הקדושים של כל הדתות.

ירדנה מלר-הורוביץ: "אנו מושיטים יד שלום ושכנות טובה לכל המדינות השכנות ועמיהן, וקוראים להם לשיתוף פעולה ועזרה הדדית עם העם היהודי העצמאי בארצו.

ירדנה מלר-הורוביץ: "

בנימין בן-אליעזר: כבוד נשיא המדינה שמעון פרס, כבוד ראש הממשלה בנימין נתניהו והגברת נתניהו, כבוד נשיא בית-המשפט העליון אשר גרוניס, הגברת גרוניס ושופטי ישראל, יושב-ראש הכנסת השמונה-עשרה חבר הכנסת ראובן רובי ריבלין, הרב הראשי לישראל יונה מצגר, הנשיא החמישי למדינת ישראל יצחק נבון, רעיית הנשיא השישי הגברת אורה הרצוג, יושבי-ראש הכנסת לשעבר שבח וייס ודן תיכון ורעייתו, שרי הממשלה, חברות וחברי הכנסת בהווה ובעבר ובני משפחותיהם, היועץ המשפטי לממשלה עורך-דין יהודה וינשטיין, מבקר המדינה השופט יוסף שפירא, מכובדי, סגל א' של המדינה, ראשי הנציגויות הזרות בישראל, ראשי העדות הדתיות בישראל, משפחות שכולות, הגברת נדיה כהן, אורחים יקרים, אזרחי ישראל, זכות היא לי לעמוד כאן היום במעמד של ותיק חברי בית-המחוקקים ולנהל את ישיבת הפתיחה של הכנסת התשע-עשרה.

בנימין בן-אליעזר: כולנו, חברי הכנסת, חברי וחברות הכנסת, חבים את בחירתנו להצבעתם הדמוקרטית של אזרחי ישראל.

בנימין בן-אליעזר: בענווה רבה נכיר להם תודה על שנתנו בנו אמונם כדי שנשרת את העם ואת המדינה בכבוד ומתוך שליחות ואחריות.

בנימין בן-אליעזר: אני מברך אתכם, עמיתי חברי הכנסת, בברכה חמה וחברית.

בנימין בן-אליעזר: אני מבקש לשלוח ברכה מיוחדת לחברי הכנסת החדשים והנרגשים היושבים כאן היום בישיבת מליאה ראשונה.

בנימין בן-אליעזר: הכנסת אינה גן של ורדים, אלא מקום מעניין ותוסס שיש בו מעבר לחילוקי הדעות גם חברות עמוקה של זרים לדעה.

בנימין בן-אליעזר: ברצוני לבטא את הערכתי העמוקה לכבוד נשיא המדינה שמעון פרס, ממובילי דור התקומה ומן המדינאים היותר-בולטים ומוערכים בדורנו.

בנימין בן-אליעזר: אני מודה לך, אדוני נשיא מדינת ישראל, על שכיבדת אותנו בנוכחותך.

בנימין בן-אליעזר: תודה והוקרה מיוחדת לחברי יושב-ראש הכנסת היוצאת, רובי ריבלין, אשר ניהל את ישיבות הכנסת ואת הבית הזה בנועם הליכות, בתבונה ובהגינות רבה.

בנימין בן-אליעזר: תודה לך, יקירי.

בנימין בן-אליעזר: מכובדי, הרשו נא לי לפתוח את דברי בציטוט מתוך ספר ויקרא.

בנימין בן-אליעזר: שם נאמר: "אם בְּחֻקֹּתַי תלכו ואת מִצְו‍ֹתַי תשמרו ועשיתם אֹתם – – – ונתתי שלום בארץ".

בנימין בן-אליעזר: אכן, שלום בארץ הוא הגמול האלוהי על עשיית הנכון והמוסרי, אך נשים לב כי מדובר על שלום בארץ.

בנימין בן-אליעזר: אכן, נדמה לי כי יותר מכול דרוש לנו שלום פנימי בתוכנו – וכשאני אומר בתוכנו, כוונתי לכל אלו החיים יחד במדינת ישראל – שלום שיאחה את השברים ואת הפערים החוצים את החברה הישראלית; שלום שיאפשר לנו לחשל את המופלא שיש במדינתנו.

בנימין בן-אליעזר: חברות וחברי הכנסת התשע-עשרה, בתקופת כהונתה של הכנסת היוצאת הצליחה ישראל לשמור על כלכלה יציבה חרף המשבר הכלכלי בעולם וחוסר היציבות הגלובלי.

בנימין בן-אליעזר: אין הדבר קל בעיני, במיוחד לנוכח האתגרים המיוחדים שעמם מתמודדת יום-יום מדינתנו.

בנימין בן-אליעזר: אבל הישג זה אינו יכול לחפות על הכשלים החברתיים של הממשלה היוצאת ושל ממשלות שקדמו לה, ובהם העמקה תהומית של הפערים החברתיים וגידול חסר תקדים במספר האנשים העניים בישראל, ובהם ילדים, משפחות חד-הוריות וזקנים.

בנימין בן-אליעזר: קשה מאוד היא שחיקתו של מעמד הביניים, עמוד השדרה של החברה, הנושא בעמלו ועל גבו את המשק ואת החברה הישראלית כולה.

בנימין בן-אליעזר: חמורה מאוד היא מצוקת הזוגות הצעירים ומאות-אלפי עניים שאינם מסוגלים להגיע לדיור הולם, לאפשר חינוך מיטבי לילדיהם ולהבטיח בריאות טובה למשפחותיהם.

בנימין בן-אליעזר: אומנם אין ברצוני להמעיט בהישגיה של המדינה ומעושרה היצירתי, אך טעות תהיה להתהדר באורותיה כדי להסיט את מבטנו מצלליה ומן הטעון תיקון.

בנימין בן-אליעזר: ולכן, טוב תעשה הכנסת אם תתייחס בדיוניה ובהחלטותיה לא רק לשאלה איך סותמים את הבור הכלכלי אלא גם לשאלה כיצד מעצבים כאן צדק חברתי ומציאות מתוקנת יותר.

בנימין בן-אליעזר: חברות וחברי הכנסת, בתקופת כהונתה של הכנסת השמונה-עשרה התחוללה תמורה יסודית במרחב הערבי.

בנימין בן-אליעזר: האביב הערבי ותהפוכותיו לא הביאו עמם את ערכי השלום.

בנימין בן-אליעזר: תחת זאת אנו עדים לשפיכות דמים נוראה ולרדיקליזם דתי.

בנימין בן-אליעזר: המשוואה האסטרטגית השתנתה לרעה, והסכנות לביטחונה של ישראל החמירו.

בנימין בן-אליעזר: עוגני היציבות באזור התרופפו.

בנימין בן-אליעזר: הסכמי השלום עם מצרים עומדים כיום בפני אחד ממבחניהם הקשים ביותר, וכמוהם – להבדיל – גם השלום עם ירדן.

בנימין בן-אליעזר: בסוריה מתחולל מרחץ דמים, וזליגה אפשרית של אמצעי לחימה משוכללים ולא קונבנציונליים לארגוני טרור, מדריכה את מנוחתנו.

בנימין בן-אליעזר: טורקיה, שעמה ניהלנו יחסי ידידות אמיצה, מפנה לנו את גבה.

בנימין בן-אליעזר: אך האיום החיצוני החמור ביותר על ישראל ועל שלום העולם טמון בהתגרענותה של איראן ובשאיפתם של כוחות אסלאמיים רדיקליים להגיע להגמוניה באזור.

בנימין בן-אליעזר: יש לזקוף לזכותו של ראש הממשלה בנימין נתניהו את הצבת נושא הגרעין האיראני בלבו של סדר-היום העולמי ואת המרצת ארצות-הברית, האיחוד האירופי ומדינות חשובות נוספות להטיל סנקציות קשות על איראן.

בנימין בן-אליעזר: תמיכת העולם במאמציו של ראש הממשלה אינה דבר של מה בכך.

בנימין בן-אליעזר: בעיני זה הישג אסטרטגי שלא יסולא בפז והוכחה ניצחת לכך שהקונספציה של "עם לבדד ישכון" אינה גזירת גורל ואל לנו לחשוב במושגים כאלה.

בנימין בן-אליעזר: חברות וחברי הכנסת הנכבדים, אני מודאג מכך שהסופה המטלטלת את העולם הערבי לא תפסח על הפלסטינים ביהודה ושומרון.

בנימין בן-אליעזר: הקיפאון המדיני והייאוש הנלווה אליו מייצרים תסיסה באוכלוסייה הפלסטינית ומחזקים את הגורמים הקיצוניים בקרבם.

בנימין בן-אליעזר: בנסיבות ברורות כל כך, וכנגד עמדתן של מרבית המדינות המיוצגות באו"ם ובגופים בין-לאומיים, אנו מתנהלים בשאננות מסוכנת, מתעלמים מן הכתובת שעל הקיר ונעדרים יוזמה ויצירתיות מדינית.

בנימין בן-אליעזר: בל נשכח – הופתענו כשפרצה האינתיפאדה הראשונה והשנייה.

בנימין בן-אליעזר: כל תקוותי היא שלא נופתע שוב.

בנימין בן-אליעזר: מה שרואים משם צריך לראות גם מכאן.

בנימין בן-אליעזר: ככל ש"חמאס" מתעצם בשטחי הרשות הפלסטינית, בה במידה מתחזקת הסבירות להתפרצות אלימה, שאחריתה מי ישורנה.

בנימין בן-אליעזר: כולנו, כלל אזרחי ישראל וסיעות הבית, מאוחדים בעמידה על ריבונותה של מדינת ישראל, על עצמאותה בקבלת החלטותיה ובעיקר – בשמירה ללא פשרות על ביטחונה.

בנימין בן-אליעזר: צה"ל וזרועות הביטחון הם כוח המגן האדיר שאפשר וצריך לסמוך עליו.

בנימין בן-אליעזר: חברות וחברי הכנסת, המסר שאני מבקש להדגיש מעל במה זו הוא שכיפת הברזל החזקה ביותר היא כיפת השלום, ואליה עלינו לחתור ללא לאות.

בנימין בן-אליעזר: למעננו, למען ילדינו ונכדינו ולמענם של הדורות הבאים, עלינו להיות נחושים בחתירתנו לסיום הסכסוך עם שכנינו, ולדעת כי השגת שלום בר-קיימא תחייב ויתורים כואבים גם מצדה של ישראל.

בנימין בן-אליעזר: כבוד הנשיא, כבוד ראש הממשלה, חברי חברי הכנסת, הבררה היא שלמות הארץ או מדינה יהודית.

בנימין בן-אליעזר: בדיון בכנסת הראשונה, עם תום מלחמת העצמאות, אמר דוד בן-גוריון: בבררה בין מדינה יהודית בלי שלמות הארץ ובין שלמות הארץ ללא מדינה יהודית בחרנו במדינה יהודית בלי שלמות הארץ.

בנימין בן-אליעזר: ארצות-הברית, האיחוד האירופי ושאר מדינות העולם תומכים בפתרון שתי המדינות.

בנימין בן-אליעזר: כך גם ההנהגה הפלסטינית ביהודה ושומרון.

בנימין בן-אליעזר: חשוב מכול – זו גם עמדתה הרשמית של ממשלת ישראל.

בנימין בן-אליעזר: אלא שהמציאות המתהווה בשטח הלכה למעשה סותרת את ההכרזות ומקרבת את הרגע שפתרון שתי המדינות לא יהיה מעשי ולא אפשרי.

בנימין בן-אליעזר: עלינו להשיג עכשיו, בכנסת זו ובממשלה שתואמן בה, תוכנית ריאלית שתשכנע את העולם, לרבות העולם הערבי, ברצינות כוונותינו.

בנימין בן-אליעזר: עמיתי חברות וחברי הכנסת, אנחנו בישראל נשבענו "לעולם לא עוד".

בנימין בן-אליעזר: ברור לפיכך שביטחון המדינה וקיומה עומדים בראש מעיינינו.

בנימין בן-אליעזר: מכאן גם התוקף המוסרי והמעשי של תביעותינו מהעולם להילחם בכל גילוי של אנטישמיות וגזענות ולעמוד לימין ישראל מול כל איום קיומי.

בנימין בן-אליעזר: אף-על-פי-כן אין אנו פטורים מלבחון את עצמנו בחינה ביקורתית ונוקבת.

בנימין בן-אליעזר: במורשת עמנו נטוע הרעיון העמוק של תיקון.

בנימין בן-אליעזר: תודעה זו נדרשת לנו מאוד כדי לעקור מתוכנו גילויים מחפירים של קנאות לאומנית, שנאת זרים וגזענות.

בנימין בן-אליעזר: אני רוצה שנשמור על אחדותנו ונוריש לבאים אחרינו מדינה מתוקנת החיה בביטחון ובשלום עם עצמה ועם סביבתה; מדינה דמוקרטית נאורה, המושתתת על שלטון החוק ועליונות המשפט, על כבוד האדם וחירותו, על צדק חברתי, על שוויון זכויות וחובות ועל מתן הזדמנות שווה לכל ילדה וילד.

בנימין בן-אליעזר: ישראל היא פלא היסטורי שאין לו אח ורע בתולדות האומות, ולכנסת ישראל חלק חשוב בתפארתה של המדינה.

בנימין בן-אליעזר: הניצחונות וההישגים של ישראל עולים על כל מה שחוזיה ומייסדיה היו יכולים לפלל.

בנימין בן-אליעזר: הם הושגו בעמל וביצירה, בגבורה ובשאר רוח, אך גם בהקרבה ובסבל רב, ובמיוחד במחיר נורא של דם ושכול.

בנימין בן-אליעזר: אני גאה על היותי שותף בכל רמ"ח אברי להגנתה ולאורחות חייה של המדינה.

בנימין בן-אליעזר: ובאמת, אלה הדברים הממלאים את נפשי: המדינה ואנשיה, יהודים כערבים, חילונים כדתיים, מסורתיים וחרדים, עם רב על כל עדותיו וגווניו והפלורליזם הנרחב שהוא מייצג.

בנימין בן-אליעזר: אך באותה נשימה, ומעומק לבי, אני מבקש להביע גם את תחושת החרדה שלי לגורלה ולעתידה של מדינתנו.

בנימין בן-אליעזר: אחתום את דברי בהרכנת ראש לזכרם של חללי מערכות ישראל, באיחולי רפואה ושיקום לפצועים ונכי המלחמות ופעולות האיבה, ובתקווה לשובם של חיילינו הנעדרים: זכריה באומל, יהודה כץ, צבי פלדמן, רון ארד וגיא חבר.

בנימין בן-אליעזר: אני נושא תפילה כי האל הטוב ייתן את ברכתו לכנסת התשע-עשרה, היוצאת לדרכה, ויעניק לנו, חברי הכנסת, חן ושכל טוב לחוקק חוקים טובים ולכבד זה את זה, לנהל את דיונינו בסובלנות, בתרבות, בנדיבות וברוחב דעת, כדי לשרת נאמנה את מדינת ישראל על כלל אזרחיה ותושביה.

בנימין בן-אליעזר: אמן.

ירדנה מלר-הורוביץ: השיר "בא מן השתיקה" בביצוע הזמר קובי אפללו.

ירדנה מלר-הורוביץ: (הזמר קובי אפללו שר את השיר "בא מן השתיקה")

בנימין בן-אליעזר: נעבור להצהרת האמונים.

בנימין בן-אליעזר: חברי הכנסת, אקרא בפניכם את נוסח הצהרת האמונים, וכל אחד או אחת, בהיקרא שמו או שמה, יקום ויצהיר ממקומו: "מתחייבת אני", או "מתחייב אני".

בנימין בן-אליעזר: וזה נוסח הצהרת האמונים: אני מתחייב לשמור אמונים למדינת ישראל ולמלא באמונה את שליחותי בכנסת.

בנימין בן-אליעזר: אבקש ממזכירת הכנסת לקרוא בשמות חברי הכנסת.

ירדנה מלר-הורוביץ: (קוראת בשמות חברי הכנסת) טלב אבו עראר – מתחייב אני עפו אגבאריה – מתחייב אני יולי יואל אדלשטיין – מתחייב אני יצחק אהרונוביץ – מתחייב אני שמעון אוחיון – מתחייב אני אורי אורבך – מתחייב אני דוד אזולאי – מתחייב אני אריאל אטיאס – מתחייב אני ישראל אייכלר – מתחייב אני רוברט אילטוב – מתחייב אני קארין אלהרר – מתחייבת אני זאב אלקין – מתחייב אני אופיר אקוניס – מתחייב אני גלעד ארדן – מתחייב אני אורי אריאל – מתחייב אני יעקב אשר – מתחייב אני מיכל בירן – מתחייבת אני אלי בן-דהן – מתחייב אני נפתלי בנט – מתחייב אני יחיאל חיליק בר – מתחייב אני אבישי ברוורמן – מתחייב אני מוחמד ברכה – מתחייב אני עמר ישראל בר-לב – מתחייב אני באסל גטאס – מתחייב אני אילן גילאון – מתחייב אני זהבה גלאון – מתחייבת אני גילה גמליאל – מתחייבת אני מסעוד גנאים – מתחייב אני משה גפני – מתחייב אני יעל גרמן – מתחייבת אני דני דנון – מתחייב אני אריה דרעי – מתחייב אני רונן הופמן – מתחייב אני ניצן הורוביץ – מתחייב אני צחי הנגבי – מתחייב אני יצחק הרצוג – מתחייב אני אבי וורצמן – מתחייב אני יצחק וקנין – מתחייב אני נסים זאב – מתחייב אני חנין זועבי – מתחייבת אני ג'מאל זחאלקה – מתחייב אני תמר זנדברג – מתחייבת אני ציפי חוטובלי – מתחייבת אני דב חנין – מתחייב אני ישראל חסון – מתחייב אני בועז טופורובסקי – מתחייב אני אחמד טיבי – מתחייב אני מרדכי יוגב – מתחייב אני שלי יחימוביץ – מתחייבת אני משה יעלון – מתחייב אני אליהו ישי – מתחייב אני איתן כבל – מתחייב אני אמנון כהן – מתחייב אני יצחק כהן – מתחייב אני מאיר כהן – מתחייב אני חיים כץ – מתחייב אני ישראל כץ – מתחייב אני עליזה לביא – מתחייבת אני ציפי לבני – מתחייבת אני לימור לבנת – מתחייבת אני אורלי לוי אבקסיס – מתחייבת אני מיקי לוי – מתחייב אני יריב לוין – מתחייב אני אביגדור ליברמן – מתחייב אני דב ליפמן – מתחייב אני יעקב ליצמן – מתחייב אני עוזי לנדאו – מתחייב אני סופה לנדבר – מתחייבת אני יאיר לפיד – מתחייב אני מנחם אליעזר מוזס – מתחייב אני שולי מועלם-רפאלי – מתחייבת אני שאול מופז – מתחייב אני משה מזרחי – מתחייב אני אברהם מיכאלי – מתחייב אני מרב מיכאלי – מתחייבת אני עמרם מצנע – מתחייב אני אורי מקלב – מתחייב אני יעקב מרגי – מתחייב אני אראל נחום מרגלית – מתחייב אני משולם נהרי – מתחייב אני בנימין נתניהו – מתחייב אני חנא סוייד – מתחייב אני שמעון סולומון – מתחייב אני אורית מלכה סטרוק – מתחייבת אני ניסן סלומינסקי – מתחייב אני גדעון סער – מתחייב אני חמד עמאר –

ירדנה מלר-הורוביץ: מתחייב אני משה זלמן פייגלין – מתחייב אני שי פירון – מתחייב אני מאיר פרוש – מתחייב אני יעקב פרי – מתחייב אני עיסאווי פריג' – מתחייב אני רינה פרנקל – מתחייבת אני עמיר פרץ – מתחייב אני דוד צור – מתחייב אני אברהים צרצור – מתחייב אני עדי קול – מתחייבת אני פניה קירשנבאום – מתחייבת אני רות קלדרון – מתחייבת אני זבולון קלפה – מתחייב אני יפעת קריב – מתחייבת אני מירי רגב – מתחייבת אני מיכל רוזין – מתחייבת אני מיקי רוזנטל – מתחייב אני דוד רותם – מתחייב אני יואל רזבוזוב – מתחייב אני ראובן ריבלין – מתחייב אני יוני שטבון – מתחייב אני יובל שטייניץ – מתחייב אני מאיר שטרית – מתחייב אני אלעזר שטרן – מתחייב אני נחמן שי – מתחייב אני סילבן שלום – מתחייב אני עפר שלח – מתחייב אני איציק שמולי – מתחייב אני יאיר שמיר – מתחייב אני סתיו שפיר – מתחייבת אני איילת שקד – מתחייבת אני פנינה תמנו-שטה – מתחייבת אני ברכת הצלחה לחברי הכנסת התשע-עשרה.

ירדנה מלר-הורוביץ: חברי הכנסת והמוזמנים מתבקשים לקום לשירת "התקווה".

ירדנה מלר-הורוביץ: (שירת "התקווה") כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

ירדנה מלר-הורוביץ: ) (תרועת חצוצרות)

בנימין בן-אליעזר: נא לשבת.

בנימין בן-אליעזר: חברי חברי הכנסת, תם סדר-היום של הישיבה הראשונה של הכנסת התשע-עשרה.

בנימין בן-אליעזר: הישיבה הבאה תתקיים ביום שני, א' באדר התשע"ג, 11 בפברואר 2013, בשעה 16:00.

בנימין בן-אליעזר: ישיבה זו נעולה.